HYDRO คว้าโปรเจ็กต์แปลงน้ำทะเลเป็นน้ำจืดในพม่า มูลค่ากว่าหมื่นลบ.
ได้เกิดกระแสข่าวว่า สาธารณรัฐแห่งสหภาพเมียนมาร์ได้ว่าจ้าง HYDRO ให้ศึกษาโครงการแปลงน้ำทะเลเป็นน้ำจืด ซึ่งเป็นโครงการขนาดใหญ่สำหรับใช้ในเมืองเนบิดอร์ เมืองหลวงของพม่า มูลค่าโครงการราว 1 หมื่นลบ.
30 เม.ย. 2558

ผู้สื่อข่าวรายงานว่าได้เกิดกระแสข่าวว่า สาธารณรัฐแห่งสหภาพเมียนมาร์ได้ว่าจ้าง บริษัท ไฮโดรเท็ค จำกัด (มหาชน) หรือ HYDRO ผู้ดำเนินธุรกิจรับก่อสร้างและรับบริหารจัดการงานวิศวกรรมสิ่งแวดล้อม ให้ศึกษาโครงการแปลงน้ำทะเลเป็นน้ำจืด ซึ่งเป็นโครงการขนาดใหญ่สำหรับใช้ในเมืองเนบิดอร์ เมืองหลวงของเมียนมาร์
โดยคาดว่าโครงการดังกล่าวมีมูลค่าราว 10,000 ล้านบาท อีกทั้งยังมีงานก่อสร้างอีกกว่า 2,000 ล้านบาท โดยบริษัทจะได้รับสัมปทาน 20 ปี ส่วนแบ่งรายได้ 30% จากโครงการดังกล่าว ซึ่งคาดว่าโครงการนี้จะบันทึกรายได้ราว 300 ล้านบาทต่อปี นอกจากนี้ล่าสุด HYDRO ได้เซ็นต์สัญญาก่อสร้างโครงการบำบัดน้ำเสียที่จ.เชียงใหม่ มูลค่าราว 300 ล้านบาท และจะบันทึกรายได้ในปี 58 เกือบทั้งหมด
อนึ่งก่อนหน้านี้ HYDRO ได้รับอนุมัติจากรัฐบาลเมียนมาร์ในการลงทุนก่อสร้างระบบบริหารจัดการน้ำเสียที่นิคมอุสาหกรรมมัณฑะเลย์ ได้รับสัมปทานเป็นระยะเวลา 20 ปี
สำหรับราคาหุ้น HYDRO ณ เวลา 12.04 น. อยู่ที่ 2.96 บาท บวก 0.10 บาท หรือ 3.50% ราคาสูงสุด 3.06 บาท ราคาต่ำสุด 2.84 บาท มูลค่าซื้อขายที่ 8.58 ล้านบาท